Salmo 3
Pangamuyo sa Tion sang Katalagman
Ang kanta nga ginsulat ni David sang nagpalagyo siya sa iya anak nga si Absalom.
1 Ginoo, kadamo sang akon kaaway;
kadamo sang nagakontra sa akon!
2 Nagasiling pa sila nga indi mo kuno ako pagluwason.*
3 Pero ang matuod, pareho ka sa taming nga nagaprotektar sa akon.
Ginapadaog mo ako kontra sa akon mga kaaway,
kag ginapabakod mo ako.
4 Nagapanawag ako sa imo, Ginoo,
kag ginasabat mo ako sa imo balaan† nga bukid.
5 Kag tungod kay ginabantayan mo ako,
makatulog ako kag makamata pa.
6 Bisan linibo pa ka kaaway ang nagalibot sa akon,
indi ako mahadlok.
7 Sige na Ginoo nga akon Dios, luwasa ako!
Kay sadto gani ginpakahuy-an mo‡ ang tanan ko nga kaaway nga malain;
ginkuha mo ang ila ikasarang sa paghalit sa akon.§
8 Ikaw, Ginoo, ang nagaluwas
kag nagapakamaayo sa imo katawhan.
* Salmo 3:2 Sa Hebreo may sugpon pa nga “sela,” nga indi klaro ang buot silingon. Makita man ini sa bersikulo 4 kag 8. † Salmo 3:4 balaan: ukon, pinili ‡ Salmo 3:7 ginpakahuy-an mo: sa literal, ginhampak mo sa sag-ang § Salmo 3:7 ginkuha…akon: sa literal, ginbingaw mo ang ila mga ngipon